32003R1882
L 284/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1882/2003 НА ЕВРОПЕЙСКИЯ ПАРЛАМЕНТ И НА СЪВЕТА
от 29 септември 2003 година
за адаптиране към Решение 1999/468/ЕО на Съвета на разпоредбите относно комитетите, които подпомагат Комисията при упражняването на изпълнителните ѝ правомощия, определени в актовете, които подлежат на процедурата, посочена в член 251 от Договора за Европейската общност
ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
като взеха предвид Договора за създаване на Европейската общност, и по-специално членове 40, 47, 55, 71, 80, 95, 137, 150, 152, 153, 155, 156, член 175, параграф 1, членове 179, 285 и член 300, параграф 3 от него,
като взеха предвид предложението на Комисията (1),
като взеха предвид становището на Европейския икономически и социален комитет (2),
след консултации с Комитета на регионите,
в съответствие с процедурата, установена в член 251 от Договора (3),
като имат предвид, че:
(1)
Решение 1999/468/ЕО на Съвета от 28 юни 1999 г. за установяване на процедурите за упражняване на изпълнителните правомощия, предоставени на Комисията (4), замени Решение 87/373/ЕИО (5).
(2)
В съответствие с декларацията на Съвета и на Комисията (6) относно Решение 1999/468/ЕО разпоредбите относно комитетите, които подпомагат Комисията при упражняването на изпълнителните ѝ правомощия, предвидени в изпълнение на разпоредбите на Решение 87/373/ЕИО, следва да се адаптират, за да се приведат в съответствие с разпоредбите на членове 3, 4 и 5 от Решение 1999/468/ЕО.
(3)
В гореспоменатата декларация се посочват методите за привеждане в съответствие на процедурите на комитетите, което става автоматично, при условие че не се засяга естеството на комитета, предвидено в основния акт.
(4)
Сроковете, определени в процедурите, които ще се приведат в съответствие, следва да останат в сила. Когато няма определен конкретен срок за приемане на мерките за изпълнение, следва да се определи срок от три месеца.
(5)
Поради това разпоредбите на актовете, в които се предвижда използване на установената с Решение 87/373/ЕИО процедура на комитетите тип I, следва да се заменят с разпоредби, отнасящи се до процедурата на консултации, определена в член 3 от Решение 1999/468/ЕО.
(6)
Разпоредбите на актовете, в които се предвижда използване на установените с Решение 87/373/ЕИО процедури на комитетите тип IIа и IIб, следва да се заменят с разпоредби, отнасящи се до процедурата за управление, определена в член 4 от Решение 1999/468/ЕО.
(7)
Разпоредбите на актовете, в които се предвижда използване на установените с Решение 87/373/ЕИО процедури на комитетите тип IIIа и IIIб, следва да се заменят с разпоредби, отнасящи се до процедурата за регулиране, определена в член 5 от Решение 1999/468/ЕО.
(8)
Настоящият регламент се отнася единствено до съгласуването на процедурите на комитетите. Наименованията на комитетите, свързани с тези процедури, са изменени по целесъобразност,
ПРИЕХА НАСТОЯЩИЯ РЕГЛАМЕНТ:
Член 1
Актовете, които са изброени в приложение I и които подлежат на процедурата на консултации, се привеждат в съответствие съобразно посоченото в същото приложение със съответните разпоредби на Решение 1999/468/ЕО.
Член 2
Актовете, които са изброени в приложение II и които подлежат на процедурата за управление, се привеждат в съответствие съобразно посоченото в същото приложение със съответните разпоредби на Решение 1999/468/ЕО.
Член 3
Актовете, които са изброени в приложение III и които подлежат на процедурата за регулиране, се привеждат в съответствие съобразно посоченото в същото приложение със съответните разпоредби на Решение 1999/468/ЕО.
Член 4
Позоваването на разпоредби на актовете в приложения I, II и III се счита за позоваване на същите разпоредби, приведени в съответствие с настоящия регламент.
Позоваването в настоящия регламент на предишните наименования на комитети се счита за позоваване на новите наименования.
Член 5
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 29 септември 2003 година.